****

**በኢ.ፌ.ዲ.ሪ የከተማና መሰረተ ልማት ሚኒስቴር**

**THE FEDERAL DEMOCRATIC REPEBLIC**

**OF ETHIOPIA MINISTRYOF URBAN AND**

**INFRASTRUCTURE**

**በኮንስትራክሽንና መሰረተ ልማት መሪ ሥራ አስፈጻሚ የኮንስትራክሽን ኦዲት እና ባለድርሻ አካላት ተሳትፎ ዴስክ**

**ለስራ ተቋራጮች እና አማካሪ ኩባንያዎች እውቅናና ማበረታቻ ለመስጠት የተዘጋጀ ማኑዋል**

**ሰኔ 2016**

**ከ/መ/ል/ሚ**

# ክፍል አንድ

# መግቢያ

የኮንስትራክሽን ኢንዱስትሪ የኢኮኖሚና የማህበራዊ መሠረተ-ልማት አውታሮችን፣ ፋብሪካዎችንና መኖሪያ ቤቶችን በማስፋፋት እና በማልማት ሰፊ የሥራ ዕድል የሚፈጥር እና ብዙ የፈጠራ ሥራዎችና ሳይንሳዊ ግኝቶች የሚከናወኑበት የኢንዱስትሪ ዘርፍ ከመሆኑም ባሻገር የውጭ ምንዛሪ የማመንጨት ሚናም ያለው ነው፡፡

የኮንስትራክሽን ዘርፍ ሰፊ መዋለ ንዋይ የሚንቀሳቀስበት የልማት ዘርፍ እንደመሆኑ መጠን በኢትዮጵያ 69 በመቶ የሚሆነው በጀት በመሰረተ ልማት ዘርፍ ግንባታ ላይ የሚውል ሲሆን ባለፉት ዓመታት ሰፋፊ የጋራ መኖሪያ ቤት ግንባታዎች፣ መንገዶች፣ ባቡር መስመሮች፣ ግድቦች፣ የቴሌኮምና የኤሌክትሪክ የመሰረተ ልማት ግንባታዎች የተከናወኑ ቢሆንም ኢንዱስትሪውን ተወዳዳሪ በማድረግ በአገር ውስጥ እና አህጉር አቀፍ ደረጃ ተወዳዳሪነቱን በማሳደግ ለሀገሪቱ ጂዲፒ የላቀ አስተዋጽኦ ሊያበረክት በሚያስችል ሁኔታ ያልተመራ እና ያላደገ እንደሆነ ይታወቃል፡፡

በሌላ በኩል ሀገራዊ የኮንስትራክሽን ኢንዱስትሪው የአቅም ግንባታ ሥራ እያደገ ከሚመጣው አዳዲስ ፍላጐቶች ጋር ያልተመጣጠነ በመሆኑና መሠረታዊ የማስፈፀም አቅም ጉድለቶች የሚስተዋሉበት በመሆኑ ተገቢው አደረጃጀት ያለው ኩባንያ ያለመኖር፣ በቂ የገንዘብ ክምችትና ፍሰት ያለው ኩባንያ ያለመኖር እና አዳጊ የፕሮጀክት አፈጻጸም ያለው ኩባንያ አለመኖር በሰፊው ይታያል፡፡

ይህንን ችግር ለመፍታት የኮንስትራክሽን ኩባንያዎች አደረጃጀት እና የፕሮጀክት አፈጻጸም ላይ ያተኮረ የኮንስትራክሽን ኩባንያዎች ልማት እጅግ በጣም ወሳኝ ይሆናል፡፡ ስለሆነም የከተማና መሰረተ ልማት ሚኒስቴር የ30 ዓመት ፍኖተ ካርታ በማዘጋጀት በኢንዱስትሪው ተወዳዳሪነት ያለውን የኩባንያ አቅርቦትና ፍላጎት ክፍተት በአጭር፣ በመካከለኛና በረጅም ጊዜ ለማሟላት የሚረዱ የተለያዩ ስልቶችን በመቀየስ የትግበራ አሰራር ዘርግቷል፡፡ በተጨማሪም በኢንዱስትሪው በተለያየ ደረጃና ዘርፍ የተሰማራውን ኩባንያ አቅም ለማሻሻል የሚረዱ ጤናማ የውድድር ሥርዓት የሚፈጠርበትና ኩባንያው ከመንግስት አቅም ግንባታ ፕሮግራም በተጨማሪ በራሱ ጥረት የሚያበቃና ተወዳዳሪ የሚሆንበት አሰራር መዘርጋት አስፈላጊ ነው፡፡

በዚሁ መነሻ ሀገር በቀል የሆኑ እና የተመዘገቡ የኮንስትራክሽን ስራ ተቋራጮችና አማካሪ ኩባንያዎች በአገር አቀፍ ደረጃ በሚደረግ የእውቅናና ማበረታቻ ስርዓት ተሳታፊ በማድረግ በአገር አቀፍ አሸናፊ ሆነው የሚወጡት የኮንስትራክሽን ኩባንያዎች በዚህ የእውቅና መስጫ አሰራር ስርዓት ላይ በተቀመጠው የማወዳደሪያ መስፈርት መሰረት በደረጃ ለማስቀመጥ እና በአገር ውስጥ በሚኖር የፕሮጀክት ድልደላ እና በዓለም አቀፍ ደረጃ በሚደረጉ የፕሮጀክት ጨረታ ውድድሮች ለሚጠየቅ የድጋፍ ደብዳቤ ተጠቃሚ እንዲሆኑ ጭምር ለማድረግ ይህ የኮንስትራክሽን ኩባንያዎች የውድድር መስፈርቶችን የያዘ ማንዋል ተዘጋጅቷል፡፡

# የኮንስትራክሽን ኩባንያዎች የእውቅና አሰጣጥ ምንነት

እውቅና በስነ-ልቦና ባለሙያዎች የባህሪ ጥናት ላይ የተመሰረተ ሆኖ በ19ኛዎቹ መጀመሪያ ላይ በሥነ ልቦና ባለሙያው ሲግመንድ ፍሮይድ አጥኚነት መጠናት የተጀመረ ሲሆን ሌሎች ብዙ የሥነ ልቦና ባለሙያዎች ወደ ዘርፉ ተጨምረዋል። ሽልማቶች በስራ ቦታ ላይ ስራዎችን በጥሩ ሁኔታ ለመፈጸም ለሰራተኛ የሚሰጡ የቁሳቁስ እና የስነ-ልቦና ክፍያዎች ናቸው፡፡ ቀልጣፋ የሽልማት ሥርዓት እንዲኖር ሠራተኞቹ ተግባራቸውን በትክክል እንዲያውቁ፣ ችሎታቸውን እንዲሠሩበት፣ አስፈላጊው ተነሳሽነት እንዲኖራቸው መሥራት ግዴታ ነው።

የኮንስትክሽን ኩባንያዎችለሥራቸው አድናቆት እና እውቅና ሲያገኙ በቀጣይ ከፍተኛ አፈፃፀም እንዲኖራቸው እና በዘርፉ ያሉ ሌሎች ባለድርሻዎች የበለጠ ተነሳሽነት እንዲኖራቸው ያደርጋል፡፡ ስለሆነም ከኩባንያ እይታ አንፃር ለተገኘው ውጤት ማበረታቻ ትልቅ አስተዋፅዖ ለማድረግ ውጤታማ የስራ አፈጻጸም ምዘና መገኘት አለበት።

ውጤታማ እውቅና ስርዓቶች የኩባንያዎች ተሳትፎ የሚያሻሽሉ ሲሆኑ የእውቅና አሰጣጥ አፈፃፀም ምንነት በሚከተለው ቀመር ሊጠቃለል ይችላል።

ትክክለኛ ሽልማቶች ለሚመለከተው ሰው/አካል አሳማኝ ለሆኑ ምክንያቶች = ትክክለኛ ውጤቶች

# የኮንስትራክሽን ኩባንያዎች የእውቅና አሰጣጥ መነሻ ሁኔታ

## ዓለም አቀፋዊ ሁኔታ

የአለም ሀገራት እ.ኤ.አ በ2030 ሊያከናውኗቸው የሚገቡ 17 ዘላቂ የልማት ግቦችና 169 ዒላማዎችን ያካተተ መሪ ዕቅድ ለይተው በማጽደቅ እ.ኤ.አ ከጃንዋሪ 2016 ጀምሮ ተግባራዊ ማድረግ ጀምረዋል፡፡ ኢትዮጵያም ይህን ስምምነት ከመፈረም ባለፈ ለዝግጅቱም ከፍተኛ ድርሻ ነበራት፡፡ በዘላቂ የልማት ግቦች ከተካተቱ 17 ግቦች 15ቱ፣ ከአፍሪካ ህብረት 2063 አጀንዳ ከተካተቱት ከ5ቱ የትኩረት መስኮች 4ቱ ከኮንስትራክሽን ኢንዱስትሪ ጋር የተያያዙ ናቸው፡፡ በፓሪስ የአየር ንብረት ለውጥ ስምምነት ተለይተው የተቀመጡ አጀንዳዎች በአብዛኛው ከኮንስትራክሽን ስራዎቻችን ጋር በቀጥታ የሚገናኙ በመሆናቸው እና ስምምነቱን ከተቀበሉት ግንባር ቀደም ሀገሮችም ውስጥ መሆናችን እንደ መነሻ ተወስዷል፡፡

ስለሆነም ኢትዮጵያ ቅድሚያ ሰጥታ ልትፈታቸው ካሰበቻቸው ማነቆዎች ውስጥ ዘርፎች ባላቸው ኢኮኖሚያዊና ማህበራዊ ሚና፣ በትንሽ ጥረት ከፍተኛ ውጤት ለማምጣት ባላቸው አቅም፣ ከሌሎች ዘርፎች ጋር ባላቸው ትስስርና በእነዚህ ዘርፎች ላይ በሚያመጡት ቀጥተኛና ተዘዋዋሪ ተጽዕኖ፣ ሀገሪቷን ተወዳዳሪ በማድረግ ረገድ ባላቸው አቅም፣ እንዲሁም ለኢኮኖሚ መዋቅራዊ ሽግግር መፋጠን ባላቸው የጎላ ድርሻ በአስር ዓመት መሪ የልማት ዕቅዱ ዘመን ልዩ ትኩረት ከሚደረግባቸው መስኮች መካከል የኮንስትራክሽን ኢንዱስትሪ አንዱ ነው፡፡

አለም ወደ አንድ መንደርነት እየተቀየረች ባለችበት በዚህ ዘመን በአለም አቀፍ ደረጃ ተወዳዳሪ የሆነ የኮንስትራክሽን ኢንዱስትሪ መገንባት የግድ ይሆናል፡፡ ከዚህ አኳያ በተለይም በ2019 ዓ.ም ከወጣው የአለም ባንክ ሪፖርት ለመገንዘብ እንደተቻለው ሀገራችን ኢትዮጵያ የተሳለጠ የአሰራር ስርአት (Ease of Doing Business) በመገንባት በኩል ከተመዘኑት 190 ሐገሮች መካከል 49.06% ብቻ በማስመዝገብና እጅግ ወደ ኋላ በመቅረት 159ኛ ደረጃ ላይ ተቀምጣለች፡፡

ይህ ማለት በኮንስትራክሽን ኢንዱስትሪው ውስጥ ብዙ መሻሻል የሚገባቸው ነገሮች እንዳሉ የሚያሳይ ሲሆን በዘርፉ ማነቆ የሆኑ ጉዳዮችን ለይቶ ደረጃ በደረጃ በማሻሻልና ኢንዱስትሪውን ለአለም ገበያ ክፍት በማድረግ የውጪ ምንዛሪ፤ ዘመናዊ ቴክኖሎጂና የእውቀት ሽግግር ከማግኘት ባሻገር በአለም አቀፍ ደረጃ ተወዳዳሪ የሆኑ ኩባንያዎች በሂደት ለመፍጠር የሚያስችሉ ቁልፍ ስትራቴጂዎችን መንደፍና በእቅድ ዘመኑ ውስጥ ማከናወን የግድ ይሆናል፡፡

ኮንስትራክሽን ኢንዱስትሪው በአደጉ አገራት ብዙውን የመሰረተ ልማት ግንባታ ስራውን አገባዶ በጥገናና በማስዋብ ደረጃ ላይ ያለ ቢሆንም አሁንም ትልቅ የአገር ሀብት የሚንቀሳቀስበት ከመሆኑ ጋር ተያይዞ ዘርፉን በፖሊሲ እና በአሰራር ህጎች በመደገፍ የሚያከናውኑት ከመሆኑ አልፎ ተወዳዳሪነቱን ለማሰደግ እና የፍትሀዊነት ጥያቄን ለመመለስ ሀገር አቀፍ የኮንስትራክሽን ኩባንያዎች ውድድር በማድረግ ቶፕ 10 ወይም ቶፕ 100 የስራ ተቋራጮች እና አማካሪ ኩባንያዎች የሚለዩበት አሰራር እንዳለቸው ለመገንዘብ ተችሏል፡፡

## ሀገራዊ ሁኔታ

የተለያዩ አገራት ተሞክሮዎች እንደሚያሳዩት የኮንስትራክሽን ኢንዱስትሪን በረጅም ዘመን ራዕይ መምራትና ፍኖተ ካርታ ማዘጋጀት ወሳኝ ነው፡፡ በዚህም መሠረት የኢትዮጵያ ኮንስትራክሽን ዘርፍ የ30 አመት ፍኖተ ካርታ (Road map) ተዘጋጅቶና በየ10 ዓመቱ ተከፋፍሎ ተዘጋጅቷል፡፡ ይህም የኮንስትራክሽን ኢንዱስትሪውን ገጽታ በመቀየር በሥነ- ምግባር የታነጸ፣ በሀገር አቀፍ እና ቢያንስ በክፍለ-አህጉር ደረጃ (Sub-Regionally) መወዳደር የሚችል የኮንስትራክሽን ኢንዱስትሪ የሚገነባ ይሆናል፡፡ ኢንዱስትሪው ለሀገራዊ ምርት የሚኖረው አስተዋጽኦም ዝቅተኛና መካከለኛ ገቢ ካላቸው ሀገሮች ተርታ የሚያሰልፈን ይሆናል፡፡

በመሆኑም የአገር ውስጥ ሥራ ተቋራጮችና አማካሪዎች በአግባቡ ከተደራጁ እና ተገቢውን የመወዳደር አቅም ከገነቡ ለውጭ የሥራ ተቋራጮችና አማካሪዎች የሚከፈለውን የውጭ ምንዛሪ ማዳን እና ደረጃ በደረጃ በፈጠነ መንገድ ከአገር ውጭ ተወዳድረው ሥራ በመሥራት የውጭ ምንዛሪ ወደ አገር ውስጥ ማስገባት የሚችሉበትን እድል የሚፈጠር ይሆናል፡፡

የኮንስትራክሽን ኢንዱስትሪ የሃገሪቱ 69 በመቶ የሚሆነውን የካፒታል በጀት የሚጠቀምና ከፍተኛ ሀብት የሚንቀሳቀስበት ዘርፍ ነው፡፡ ይህ እንደተጠበቀ ሆኖ ኮንስትራክሽን በባህሪዉ የግዢ ሂደቱ ረጅም ግዜ የሚወስድ፣ ግዙፍ መጠን ያለዉ ገንዘብ የሚዘዋወርበት፣ በተለያየ የጂኦግራፊ ክልል የሚከናወን፣ ቴክኒካዊ ይዘት የሚጎላበትና በርካታ አካላት የሚሳተፉበት በመሆኑ እነኝህን ሁሉ ከግንዛቤ ያስገባ የአሰራር ሥርአት ካልተዘረጋለት ለሙስና ያለዉ ተጋላጭነት ከፍ ያለ መሆኑ አጠያያቂ አይሆንም፡፡

የኮንስትራክሽን ኢንዱስትሪው በርካታ ባለድርሻዎች በአንድ ጊዜ በተለያዩ የሥራ ክፍፍሎች ማሳተፍ የሚችል የኢኮኖሚ ዘርፍ መሆኑ ይታወቃል፡፡ የግንባታ ባለቤቶች፣ መሃንዲሶች፣ አርክቴክቶች፣ አማካሪዎች፣ ሥራ ተቋራጮች፣ የተለያዩ የግንባታ መሣሪያዎችና ግብዓት አቅራቢዎች፣ የፋይናንስና ኢንሹራንስ ተቋሞች በውል፣ በጥምረት አሊያም በድጋፍ ሥራ የሚሠሩበት መስክ ነው፡፡ በሀገራችን ተጨባጭ ሁኔታ እነዚህ ባለሚናዎች ኢንዱስትሪው ከሚጠብቀው ፍላጐት ጋር የሚቀራረብ አገልግሎት ደረጃ ላይ የደረሱ አይደሉም፡፡ በዚሁ ምክንያት ጠንካራ የኮንስትራክሽን ኮንትራት አስተዳደር ሥርዓትና በባለድርሻዎች መካከል ጠንካራ መስተጋብር በማስፈን በሂደትም ተወዳዳሪ ኮንስትራክሽን ኢንዱስትሪ ለመፍጠር ሠፊ ጥረት ማድረግ ይጠይቃል፡፡

የኮንስትራክሽን ዘርፉ አሁን በያዝነው የልማት ምዕራፍ ከተሞች የኢንዱስትሪ መዳረሻ እንዲሆኑ ከማድረግ አንፃር ከፍተኛ ተልዕኮ ተሰጥቶታል፡፡ ስለሆነም የኮንስትራክሽን ኢንዱስትሪው ተዋንያን በተለይም በሃገር አቀፍ በደረጃ አንድ የተመዘገቡ ስራ ተቋራጮችና አማካሪ ኩባንያዎች ተወዳዳሪነት በእውቅና መስጫ የአሰራር ስርዓት በመደገፍ ዘርፉን በተቀናጀ መንገድ የሚመራበትን እና ቀልጣፋና ዘመናዊ አሰራር የሚሰፍንበትን ራዕይና አቅጣጫ በመተለም ውጤታማ የሆነ የኮንስትራክሽን ኢንዱስትሪ ልማት መገንባት እንዲሁም የኮንስትራክሽን ኢንዱስትሪው ለሃገሪቱ አጠቃላይ ዕድገት የሚያበረክተውን አስተዋጽኦ ለማሳደግ ኢንዱስትሪውን የሚያዘምን እና ተወዳዳሪነት የሚያጎለብት አሰራር መዘርጋት ወሳኝ ነው፡፡

# የኮንስትክሽን ኩባንያዎች የእውቅና አሰጣጥ አስፈላጊነት

የከተማና መሰረተ ልማት ሚኒስቴር ከባለድርሻ አካላት ጋር በመቀናጀት የኮንስትራክሽን ፕሮጀክት አስፈፃሚ ዋና ዋና ተዋናዮችን የፕሮጀከት ማኔጅመንት አቅም በመገንባት በሀገራችን የሚከናወኑ የኮንስትራክሽን ፕሮጀክቶች በጥራት፣ በጊዜ አጠቃቀም እና በወጪ አስተዳደር ያላቸውን አፈፃፀም በማሻሻል ሀገራዊ የልማት ዕቅዶችን በላቀ ደረጃ ለማስፈፀም እና በአፍሪካ ተወዳዳሪ የኮንስትራክሽን ኢንዱስትሪ አቅም ግንባታ ማዕከል ለመሆን፣ ቀጣይነት ላለው ውጤትና መሻሻል፣ ለጥራት ቅድሚያ መስጠትን፣ ለለውጥ ዝግጁ መሆንና ለቅንጅታዊ አሠራር ልዩ ትኩረት ሰጥቶ እየሰራ ይገኛል፡፡

ስለሆነም በሀገር አቀፍ በደረጃ አንድ በተመዘገቡ ሥራ ተቋራጮችና አማካሪ ኩባንያዎች መካከል ውድድሮችን በማዘጋጀት የኢንዱስትሪውን ፍትሀዊ ተወዳደሪነት ማሳደግ እንዲቻል የእውቅናና የማበረታቻ ስርዓት መዘርጋት አስፈላጊ ከሚሆንባቸው ጉዳዮች መካከል የሚከተሉት ይገኙበታል፡-

* በዘርፉ ተዋንያን መካከል ጤናማና አዎንታዊ ውድድር ለመፍጠር፤
* በዘርፉ ባለድርሻዎች መካከል መነሳሳትን በመፍጠር ሙያው ላይ እንዲቆዩ ለማድረግ፤
* የእውቅናና ማበረታቻ ባህል ለመፍጠር፤
* ከፍተኛ አፈጻጸምን ለማበረታታት እና ለማጠናከር፤
* የኩባንያዎችን ሞራል ለመጨመር፤
* የኮንስትራክሽኑን ዘርፍ ተልዕኮ እና እሴቶችን ለመደገፍ፤
* ሥራ ፈጠራን እና ምርታማነትን ለመጨመር፤
* የደንበኛ እርካታ ለመጨመር፤

# የማንዋሉ አጭር ርዕስ

ይህ ሰነድ **"ለስራ ተቋራጮች እና አማካሪ ኩባንያዎች እውቅናና ማበረታቻ ለመስጠት የተዘጋጀ ማኑዋል”** ተብሎ ሊጠቀስ ይችላል፡፡

# ትርጓሜ

1. **“ሚኒስቴር/ሚኒስትር”** ማለት የከተማና መሰረተ ልማት ሚኒስቴር/ሚኒስትር ነው
2. **“ውድድር“** ማለት በኮንስትራክሽን ኢንዱስትሪ የተሰማሩ ህጋዊ ምዝገባ ያደረጉ የኮንስትራክሽን ሥራ ተቋራጮችና አማካሪ ኩባንያዎች ለማወዳደር በተቀመጠ መስፈርት መሠረት የሚደረግ ውድድር ነው፡፡
3. **“የኩባንያ ብቃት ውድድር”** ማለት አንድ ኩባንያ ከብቃት ማረጋገጫ ምዝገባ ሰጭው አካል ባገኘው ምዝገባ መሰረት የንግድ ህግጋቱን ተከትሎ በኮንስትራክሽን ስራ ዘርፍ ባለው የመፈጸም አቅም ከሌሎች ኩባንያዎች ጋር የሚወዳደርበት ሂደት ነው፡፡
4. **“ኩባንያ”** ማለት በኮንስትራክሽን ዘርፍ በሕንጻ፣ በውሃና በመንገድ ግንባታ ሥራዎች ውስጥ በንግድ ድርጅትነት ለመሰማራት እና ለመንቀሳቀስ በግለሰቦች የተቋቋመ ህጋዊ አካል ሆኖ የኩባንያው የንግድ መስመር አወቃቀሩ ከሽርክና እስከ +ኮርፖሬሽን ሊደርስ ይችላል፡፡
5. **“ኮሚቴ”** ማለት በኮንስትራክሽን ዘርፍ የተሰማሩ ኩባንያዎች ብቃት የውድድር ሂደት ለማስፈጸም ከባለደርሻ አካላት በየደረጃው የሚቋቋም አካል ነው፡፡
6. **“ቅሬታ”** ማለት በውድድሩ ሂደት አድሏዊ ወይም ኢ-ፍትሀዊ ስራ ተሰርቷል የሚል አካል የሚያቀርበው አቤቱታ ነው፡፡
7. **“ተወዳዳሪ“** ማለት ከብቃት ማረጋገጫ ምዝገባ ሰጭው አካል ባገኘው ምዝገባ መሰረት የንግድ ህጎችን ተከትሎ በኮንስትራክሽን ስራ ዘርፍ ያለውን የብቃት ደረጃ ለማረጋገጥ ተፈላጊ መረጃዎችን አሟልቶ በራሱ ፈቃድ ወደ ኢንዱስትሪው መጥቶ ለመወዳደር የተመዘገበ ግለሰብ /ድርጅት ነው፡፡
8. **“እውቅና“** ማለት በኮንስትክሽን ኢንዱስትሪው ላሉ የስራ ተቋራጮች እና አማካሪ ኩባንያዎች በማወዳደሪያ መስፈርቱ መሰረት የተሻለ ነጥብ ላላው የሚሰጥ ነው፡፡
9. **ሽልማት“** ማለት በኮንስትራክሽን ኢንዱስትሪው ላሉ የስራ ተቋራጮች እና አማካሪ ኩባንያዎች ባገኙት እውቅና አግባብ የሚሰጥ ማበረታቻ ነው፡፡
10. “የአሰራር ስርዓት“ ማለት ይህን የኩባንያዎች የእውቅና እና ሽልማት አሰጣጥ ተግባራዊ ለማድረግ የሚያገለግል ሰነድ/ማኑዋል ነው፡፡
11. **“ምዘና“** ማለት በዚህ የኩባንያ እውቅና መስጫ ማኑዋል በተቀመጠው የመመዘኛ መስፈርት መሰረት የሚከናወን የነጥብ አሰጣጥ ሂደት ነው፡፡
12. **በወንድ ጾታ** የተገለጸው አነጋገር ለሴትም ያገለግላል፡፡

# የማኑዋሉ ዓላማ

## ዋና ዓላማ

በኮንስትራክሽን ስራ ላይ የተሰማሩ የስራ ተቋራጮች እና አማካሪ ኩባንያዎች መካከል ጤናማና ፍትሀዊ የውድድር ሥርዓት በመፍጠር እውቅናና ማበረታቻ በመስጠት በሀገር አቀፍና በክፍለ-አህጉር ደረጃ ተወዳዳሪ የሆኑ ኩባንያዎችን ማፍራት ነው፡፡

## ዝርዝር ዓላማዎች

ሀ) በሚደረገው የእውቅናና ማበረታቻ ስርአት የኮንስትራክሽን ኩባንያዎች በተቋማዊ ይዘታቸው ብቁና ተወዳዳሪ እንዲሆኑ ማስቻል፣

ለ) ሁሉን አቀፍ አቅማቸውን በማሳደግ በሀገር አቀፍና በክፍለ-አህጉር ለሚጠየቁ የሥራ ዕድሎች ተሳታፊ እንዲሆኑ ማድረግ፣

ሐ) በሚደረገው እውቅናና ማበረታቻ የኮንስትራክሽን ኢንዱስትሪውን አቅም ባላቸው ኩባንያዎች እንዲመራ እና ኢንዱስትሪው ተወዳዳሪ እንዲሆን ማገዝ፣

# የተፈጻሚነት ወሰን

ይህ የኮንስትራክሽን ኩባንያዎች ብቃት ውድድር ማስፈፀሚያ ማኑዋል ተፈጻሚ የሚሆነው ሁሉም በፌደራል የተመዘገቡ የደረጃ አንድ ሥራ ተቋራጮችና እና አማካሪ ኩባንያዎች ላይ ሆኖ በመመዘኛ መስፈርቱ መሰረት ከደረጃ አንድ አስከ አስር ለወጡት እውቅና እና ማበረታቻ በመስጠት የሚከናወን ይሆናል፡፡

**ክፍል ሁለት**

# የኩባንያዎች እውቅና እና ማበረታቻ ውድድር አካሄድ

## የቅድመ ማወዳደሪያ መስፈርቶች

1. በሚወዳደሩበት ዘርፍ በፌደራል ተቋማት ምዝገባ ያደረገና ሕጋዊ ኩባንያነቱን የሚያረጋግጥ ማስረጃ ማቅረብ የሚችል፡፡
2. በኮንስትራክሽኑ ዘርፍ የተሰማራ እና በኩባንያ ማህደሩ/Company profile/ የምዝገባና እድሳቱን ማስረጃ ማቅረብ የሚችል፡፡
3. የብቃት ማረጋገጫ የምስክር ወረቀት ያለው
4. የተሻለ የፕሮጀክት አፈጻጸም ያለውና መልካም ስራ አፈጻጸም መረጃ የሚያቀርብ
5. ሀገር በቀል የኮንስትራክሽን ዘርፍ ኩባንያ የሆነ

## የውድድር ሁኔታ

1. በተወዳዳሪው ቀርበው በአወዳዳሪ ኮሚቴው የተመሳከሩ ሰነዶች ከ 100%፤
2. ውድድሩ የሚካሄደው ይህ ማንዋል ከፀደቀበት ዓመት ቀጥሎ ካለው 2ኛ ዓመት ጀምሮ በየ 3 ዓመቱ በየካቲት ወር ውስጥ ይሆናል፡፡
3. የውድድር ኮሚቴው ለቀረቡ ሰነዶች ተዓማኒነት በመስክ ምልከታ ወይም በዳሰሳ ጥናት ሊያረጋግጥ ይችላል፤

## የውድድሩ አስፈፃሚ አባላት የመመልመያ መስፈርቶች

1. በዘርፉ ላይ በቂ ዕውቀትና ልምድ ያላቸው፣
2. መልካም ሥነ-ምግባር ያላቸው፣
3. ኃላፊነትን በብቃት መወጣት የሚችሉ፣
4. በታማኝነታቸውና በእውነተኛነታቸው የተመሰከረላቸው፣

## የውጤት አሰጣጥ

* ሁለት ተወዳዳሪዎች እኩል ውጤት ካስመዘገቡ ደረጃቸው እኩል ሆኖ ቀጣዩ ደረጃ ክፍት ይሆናል፡፡

## ውድድር የሚካሄድባቸው የኩባንያ ዘርፎች

1. ውድድር የሚካሄድባቸው የኩባንያ ዘርፎች የኮንስትራክሽን ሥራ ተቋራጮች እና የኮንስትራክሽን አማካሪዎች ዘርፍ ይሆናል፡፡

## ውድድር የሚካሄድበት ቦታ

* በከተማና መሰረተ ልማት ሚኒስቴር

# የማወዳደሪያ መስፈርቶች

የኮንስትራክሽን ኢንዱስትሪው በሃገር አቀፍ እና በዓለም አቀፍ ደረጃ ተወዳዳሪነትን ለማሳደግ በርካታ መስፈርቶችን ጥቅም ላይ ማዋል ቢቻልም ሂደቱን ለመግራትና ለመወሰን ብሎም አላስፈላጊ ተለዋዋጭነትን ለማስቀረት በማሰብ መስፈርቶቹን መወሰን አስፈላጊ ሆኗል፡፡ ዋና ዋና መስፈርቶች ከዚህ በታች የቀረቡ ሲሆን ለማወዳደር አመቺ ይሆን ዘንድ ዝርዝር መለኪያዎች እና መስፈርቶች ከዚህ ሰነድ በአባሪ ተመላክተዋል፡፡

## የፕሮጀክት አሠራር/ Project Operation/ (40%)

**ሀ)** **ጥራት /Quality/፡-** በዚህ ቁልፍ የኮንስትራክሽን አመልካች ስር የኩባንያዎች ፕሮጀክትን በጥራት መፈጸም፣ የጥራት ማረጋገጫ ሰርቲፊኬት ባለቤት መሆን እና ለሚሰሯቸው ስራዎች ዋስትና የሚያቀርብ ሆኖ መገኘት ሲሆን ከዚህ በታች ባሉት ሶስት መመዘኛዎች ይለካል፤ (15%)

* በዓለም አቀፍ እንዲሁም በአገር አቀፍ ደረጃ በወጡ የኮንስትራክሽን ግንባታ የጥራት ቁጥጥር መስፈርቶች መሰረት የተሰጠ የጥራት ማረጋገጫ የምስክር ወረቀት (9%)
* በኮንስትራክሽን ፕሮጀክት አሰሪ/ ባለቤት እና በፕሮጀክት አማካሪ መሃንዲስ የተሰጠ የመልካም ስራ አፈጻጸም የምስክር ወረቀት (3%)
* የኮንስትራክሽን ፕሮጀክቶችን ጥራት ለመቆጣጠር የሚያስችል በኩባንያው የተቋቋመ እና የተደራጀ የጥራት ቁጥጥር ስርዓት (3%)

**ለ) ደህንነት እና ጤና /Safety and health/፡-** በዚህ ቁልፍ የኮንስትራክሽን አመልካች ስር የኩባንያዎች ለስራ ላይ ደህንነትና ጤና የሚደረግ ተግባራዊ ስራ እና ከደህንነትና ጤና አስተዳደር ጋር የሚያያዙ ስራዎች ሲሆን ከዚህ በታች ባሉት ሶስት መመዘኛዎች ይለካል፤ (9%)

* ሀገር አቀፍ እና በዓለም አቀፍ የኮንስትራክሽን ግንባታ ስራ ላይ በተቀመጡ የደህንነት መስፈርቶች መሰረት ለሰራተኞች የተሰጠ የግንባታ ስራ ላይ የደህንነት ስልጠና (2%)
* ኩባንያዉ በኮንስትራክሽን ፕሮጀክት ግንባታ ስራ ላይ በቆየበት ዘመን ከቅድመ ጥንቃቄ፣ በስራ ላይ የተከሰቱ አደጋዎችን እና የተሰጡ የአደጋ ግብረ መልሶች በተመለከተ የተያዘ የደህንነት መዝገብ (2%)
* በኮንስትራክሽን ግንባታ ስራ ላይ ለሚደርስ የሰራተኛ ጉዳት የሚደረግ የሶስተኛ ወገን የመድህን ሽፋን (5%)

**ሐ) ቴክኖሎጂ /Technology/፡-** ቴክኖሎጂ በኩባንያዎች የፕሮጀክት የህይወት ዑደት ውስጥ ወጪዎችን በመቀነስ ቅልጥፍናን፤ ምርታማነትን፤ ደህንነትን፤ ዘላቂነትን እና የባለድርሻ አካላትን ትብብር ለማሳደግ አዳዲስ መፍትሄዎችን በመጠቀም በኮንስትራክሽን ኢንዱስትሪ ውስጥ የቴክኖሎጂ እድገቶችን በማሽከርከር ግንባር ቀደም ናቸው፡፡

ስለሆነም በዚህ ቁልፍ የኮንስትራክሽን አመልካች ስር የኩባንያዎች አግባብነት ያላቸው ቴክኖሎጂዎችን የመምረጥና የመጠቀም አቅም እና ቴክኖሎጂን የማስተዳደር እና ሽግግር ልምድ ሲሆን ከዚህ በታች ባሉት ሶስት መመዘኛዎች ይለካል፤ (4 %)

* **ፈጠራ እና ቅልጥፍና፡-** ውጤታማነትን፣ ምርታማነትን እና አጠቃላይ የፕሮጀክት ውጤቶችን ለማሳደግ አዳዲስ ቴክኖሎጂዎችን የመፍጠር አና የማላመድ ስልት፤ (1 %)
* **የፕሮጀክት አስተዳደር፡**- የግንባታ ሂደቶችን አቀናጅቶ በመስራት ወጪን ለመቀነስ የግንባታ መረጃ ሞዴሊንግ (BIM) ቴክኖሎጅን በመጠቀም ውጤታማ የሆነ የፕሮጀክት አስተዳደር፤ (1.5 %)
* **ዘላቂነት፡-** በህንፃዎች ውስጥ ሃይል ቆጣቢ አሰራርን በመተግበር እና በግንባታ ሂደት ውስጥ ታዳሽ የኃይል ምንጮችን በመጠቀም በኢንዱስትሪው ውስጥ ዘላቂነት ያለው አሰራር፣ (1.5 %)

**መ) ውለታ /Contract/፡-**

የኮንስትራክሽን ኩባንያዎች ከዕቅድ እና አፈጻጸም ጀምሮ እስከ ማጠናቀቂያ እና ርክክብ ድረስ የተለያዩ የግንባታ ፕሮጀክቶችን የመቆጣጠር ኃላፊነት አለባቸው። እነዚህ ኩባንያዎች የፕሮጀክቶችን ስኬታማ አቅርቦት ለማረጋገጥ አርክቴክቶች፣ መሐንዲሶች፣ የፕሮጀክት አስተዳዳሪዎች እና የሰለጠኑ የጉልበት ሰራተኞችን ጨምሮ ልምድ ያላቸውን ባለሙያዎችን ይቀጥራሉ።

ስለሆነም በዚህ ቁልፍ የኮንስትራክሽን አመልካች ስር የኩባንያዎች የውል አስተዳደር ችሎታና ያላቸው ልምድ ሲሆን ከዚህ በታች ባሉት አራት መመዘኛዎች ይለካል፤ (6%)

* **እቅድ ማውጣት እና ቅድመ-ግንባታ፡-** ከደንበኞች ጋር በቅርበት በመስራት ፍላጎቶቻቸውን መረዳት እና የፕሮጀክት እቅድ ማዘጋጀት ይህም የአዋጭነት ጥናቶች፣ የንድፍ ልማት፣ አስፈላጊ ፈቃዶች እና ማረጋገጫዎች (1.5 %)
* **የግዥ እና የአቅርቦት ሰንሰለት አስተዳደር፡-** ለፕሮጀክቱ የሚያስፈልጉ ቁሳቁሶችን፣ መሳሪያዎችን እና አገልግሎቶችን ግዥ የጥራት ደረጃዎችን በመጠበቅ ወቅታዊ አቅርቦት ለማረጋገጥ የአቅርቦት ሰንሰለትን ማስተዳደር (1.5 %)
* **የስጋት አስተዳደር፡-** ኩባንያው ከፕሮጀክት ጋር ተያይዘው ሊከሰቱ የሚችሉ ስጋቶችን (ለምሳሌ የአየር ሁኔታ፣ የቁሳቁስ እጥረት) በመለየት እና በፕሮጀክት የጊዜ ሰሌዳዎች ወይም ወጪዎች ላይ ያላቸውን ተፅእኖ ለመቀነስ የመቀነስ ስልቶች መዘጋጀት (1.5 %)
* **የደንበኛ ግንኙነት፡-** በፕሮጀክት የሕይወት ዑደት ውስጥ በኩባንያዎች እና ደንበኞች መካከል ጤናማና ውጤታማ ግንኙነት፣ የደንበኛ ስጋቶችን መፍታት እና የውሳኔ አሰጣጥ ሂደቶች ግልፀኝነት (1.5 %)

**ሠ) ምርታማነት /Productivity/፡-** በዚህ ቁልፍ የኮንስትራክሽን አመልካች ስር የኩባንያዎች እለታዊ የዲዛይን፣ ግንባታ እና ሌሎች ተያያዥነት ያላቸው የስራ ውጤቶች ሲሆን ከዚህ በታች ባሉት ሁለት መመዘኛዎች ይለካል፤ (6%)

* በኩባንያው አንድ የኮንስትራክሽን ፕሮጀክት ሊያልቅ የሚችልበትን ያጠረ ጊዜ (3%)
* በግንባታ ወቅት የሰራተኛው ከፍ ያለ የስራ ውጤት (out put (3%)

## የትብብር ስልቶች /Coporate strategies/ (15%)

**ሀ) የልማት ስልቶች /Development strategies/፡-**

በዚህ ቁልፍ የኮንስትራክሽን አመልካች ስር ኩባንያዎች ያላቸው መልካም የስራ ስም እና አለም አቀፍ ግንኙነታቸው ሲሆን ከዚህ በታች ባሉት ሁለት መመዘኛዎች ይለካሉ፤ (4%)

* **ያላቸው መልካም የስራ ስም፡-** ኩባንያዎች በሚያከናውኗቸው ተግባራት ምክንያት ያገኙት መልካም ስራ ስም ሲሆን ማረጋገጫውም በማህበረሰብ እና ደንበኛ ላይ በሚደረግ የዳሰሳ ጥናት የሚረጋገጥ ይሆናል፡፡ (2%)
* **በአለም አቀፍነት ደረጃ ያላቸው ግንኙነትና ትብብር፡-** ኩባንያዎች ከተለያዩ የውጭ ሀገር ኩባንያዎች የንግድ ማህበራት ጋር ያላቸው የስራ ግንኙነት (2%)

ለ) **ጨረታ /Bidding/፡-** በዚህ ቁልፍ የኮንስትራክሽን አመልካች ስር ኩባንያዎች የሚጠቀሙት የጨረታ ዋጋ እና የጨረታ ስልት ሲሆን ከዚህ በታች ባሉት አራት መመዘኛዎች ይለካል፤ (4%)

* ከመሬት በታችና ከመሬት በላይ ላሉ ስራዎች ጨረታው ላይ የተሞላው ነጠላ ዋጋ በአግባቡና ወቅቱን የጠበቀ መሆኑን እና የተሞላው ነጠላ ዋጋ ትክክለኛነቱን በዋጋ ትንታኔ የተረጋገጠ (2%)
* ጨረታውን ለማሸነፍ የሚከተለው መንገድ ለምሳሌ rebate /ዋጋ ቅናሽ ማድረግ (0.5%)
* ነጠላ ዋጋ በሚከተል ጊዜ የሚጠቀመው የ Overhead Cost እና የ Profit መጠን (0.5%)
* ኩባንያው ፕሮጀክት የሚያከናወንበት የአሰራር ዘዴ (Methodology) እና በቀን ወይም በሰዓት የሚሰራው የስራ መጠን (Output) (1%)

**ሐ) የብቃት ስልቶች /Talent strategies/፡-** በዚህ ቁልፍ የኮንስትራክሽን አመልካች ስር ኩባንያዎች ያሏቸው የበቃ የሰው ኃይል እና የሰው ኃይላቸውን የሚያበቁበት ዘዴ ሲሆን ከዚህ በታች ባሉት አምስት መመዘኛዎች ይለካል፤ (3%)

* ያላቸው የበቃ የሰው ሀይል ብዛት (0.5%)
* ያላቸው የትምህርት ደረጃ (0.5%)
* ያላቸው የስራ ልምድ እና የወሰዱቸው የተለያዩ ስልጠናዎች (1%)
* ድርጅቱ በራሱ ለሰራተኛው የሚሰጥ ስልጠና (0.5%)
* ድርጅቱ በሌላ ተቋም ለሰራተኛው ያዘጋጀው ስልጠና (0.5%)

**መ) ውጫዊ መስተጋብር /External coordination/፡-** በዚህ ቁልፍ የኮንስትራክሽን አመልካች ስር ኩባንያዎች ለማህበረሰባዊ ግዴታ፣ አካባቢያዊ እና ማህበረሰባዊ እሴትን ከመጠበቅ አንጻር ሲሆን ከዚህ በታች ባለው አንድ መመዘኛ ይለካል፤ (4%)

* ኩባንያዎች በራሳቸው ፈቃድ ለማህበረሰቡ ወይም ለሀገር አገልግሎት የሚሰጥ ስራ ሰርተው የተሰጣቸው የምስጋና ወረቀት (4%)

## ተቋማዊ ብቃቶች /Organizational capabilities/ (15%)

ተቋማዊ ብቃት ማለት አንድ ድርጅት የሰው ሀብቱን እና ሌሎች ሃብቶቹን በማሰባሰብ ለሚያጋጥሙት ለውጦች ምላሽ የመስጠት፤ ለደንበኞቹ እና ለባለድርሻዎቹ እሴት ለማቅረብ የሚያስችል ዘዴ ነው።

**ሀ) ባህሪያዊ ብቃቶች / Behavioral capabilities /፡-** በዚህ ቁልፍ የኮንስትራክሽን አመልካች ስር ኩባንያዎች ያላቸው ተቋማዊ አመራር፣ የለውጥ አመራር፣ ተለዋዋጭ አመራር እና የሰራተኛ አስተዳደራቸው ሲሆን ከዚህ በታች ባሉት አራት መመዘኛዎች ይለካል፤ (4%)

* የአመራር ክህሎት (leadership skills)፡- በአመራር ክህሎት የተሰጠ የምስክር ወረቀት (1%)
* ሀገራዊ ራዕይ ያለው ድርጅት ሆኖ አብሮ የማደግ መርህ የተከተለ መሆኑ (1%)
* በኮርፖሬት ደረጃ የተዋቀረ ኩባንያ ስለመሆኑ (1%)
* በሀገር አቀፍ ወይም በዓለም አቀፍ ደረጃ የተደረገ የልምድ ልውውጥ ወይም ኤግዚቢሽን (1%)

**ለ) የእውቀት ብቃት /knowledge capabilities/፡-** በዚህ ቁልፍ የኮንስትራክሽን አመልካች ስር ኩባንያዎች ያላቸው ዓለም አቀፉን የኮንስትራክሽን ገበያ የመረዳት አቅም፣ ያደረጉት ጥናትና ምርምር፣ የኩባንያው እውቀት፣ ባህልና ልምድ ሲሆን ከዚህ በታች ባሉት አምስት መመዘኛዎች ይለካል፤ (8%)

* **የፕሮጀክት አስተዳደር ችሎታዎች፡- ፕሮጀክቶችን በብቃት የመፈፀም አቅም፤** (2%)
* **ችግርን የመፍታት ችሎታዎች፡-** (2%)
* **ቴክኖሎጂን የመጠቀም ልምድ፡-** (Experience with Technology) ፤ (2%)
* **በአለም አቀፍ ደረጃ የተወሰዱ አዳዲስ እውቀቶች እና አለም አቀፍ ስልጠናዎች፤** (2%)

**ሐ) የመረጃ አስተዳደር ብቃት /Information management capability/፡-** በዚህ ቁልፍ የኮንስትራክሽን አመልካች ስር ኩባንያዎች ያላቸው መረጃ ማግኘት ችሎታ፣ የመረጃ አስተዳደር እና የመረጃ ቴክኖሎጂ አጠቃቀም ሲሆን ከዚህ በታች ባሉት ሶስት መመዘኛዎች ይለካል፤ (3%)

* **የመረጃ አስተዳደር ስርዓት፡-** በኩባንያው መረጃ ከፕሮጀክት ወደ ዋና መስሪያ ቤት የሚተላለፍበት ስርአት፤ (1%)
* **የመረጃ አደረጃጀት እና አወቃቀር፡-** የፕሮጀክት መረጃዎች በዋና መስሪያ ቤት የተደራጀበት መንገድ፤ (1%)
* **መረጃ ለማስተዳደር የሚያስፈልጉ የሰለጠነ ሰው ሀይል እና ቴክኖሎጂ ስለመኖሩ፤(**1%)

## የሀብት አቅም/Financial capabilities/ (30%)

**ሀ) የሂሳብ አያያዝ /Acounting/፡-** በዚህ ቁልፍ የኮንስትራክሽን አመልካች ስር ኩባንያዎች ያላቸው አጠቃላይ የሀብት ሁኔታ አያያዝ ሲሆን ከዚህ በታች ባሉት ስድስት መመዘኛዎች ይለካል 15%

* **የትርፍ መጠን፡-** ኩባንያው በአመቱ መጨረሻ በሚደረግ የተመሰከረለት የሂሳብ ኦዲተር ሪፖርት መሰረት ከሰራው ስራ ያገኘው የትርፍ መጠን፤ (2%)
* **የገንዘብና የንብረት ሀብት፡-** ኩባንያው በጥሬ ገንዘብ፣ በሚንቀሳቀስና በማይንቀሳቀስ ንብረት ያለው ሀብት መጠን (3%)
* **አጠቃላይ የሽያጭ መጠን፡-** ኩባንያው በአመቱ መጨረሻ በሚደረግ የተመሰከረለት የሂሳብ ኦዲተር ሪፖርት መሰረት ከሰራው ስራ ያገኘው የትርፍ መጠን፤ (2%)
* **ትክክለኛ እና ዘመናዊ የሂሳብ አያያዝ መከተል፡-** ኩባንያው ሀገራችን እየተጠቀመችባቸው ያሉ የሂሳብ መያዣ ሶፍትዌሮችን ስለመጠቀማቸው (3%)
* **በቴክኖሎጂ የተደገፈ የተቀናጀ የእለት ገቢና ወጪ ገጽታዎች፡-** ኩባንያዎች ባሏቸው ፕሮጀክቶች/ስራዎች/ ያሉ የየእለት ገቢና ወጪ የሚያሳዩበት አሰራር (3%)
* **በውጭ ኦዲተር የተረጋገጠ የገቢና ወጪ ገጽታዎች**፡- በተመሰከረለት በሂሳብ አዋቂ የተዘጋጀ የኦዲት ሪፖርት ሰርተፊኬት (2%)

**ለ) የሃብት ምንጭና አስተዳደር /Management and resourcing/፡-** በዚህ ቁልፍ የኮንስትራክሽን አመልካች ስር ኩባንያዎች ያላቸው የሃብት ምንጭና አስተዳደር ሲሆን ከዚህ በታች ባሉት አምስት መመዘኛዎች ይለካል 15%

* **ዓለም አቀፍ የወጪ ቁጥጥር የፋይናንስ ዘዴዎች፡-** በፕሮጀክት አስተዳደር ውስጥ ወጪን በመቆጣጠር ያደገ የትርፍ መጠን (3%)
* **ፕሮጀክቱ ያለበትን ሀገር የሂሳብ አያየዝ እውቀት፡-** ኩባንያዎች ፕሮጀክት የሚያከናውኑበትን አገር እና አካባቢ ያለውን የሂሳብ አያያዝ እውቀት (3%)
* **የግብር ሥርዓቶች**፡- ኩባንያዎች ፕሮጀክት የሚያከናውኑበትን ሀገር እና አካባቢ ያለውን የግብር ስርአት ማወቅ (3%)
* **የንግድ ስትራቴጂያዊ እቅድ**፡- ኩባንያዎች ፕሮጀክት ለማግኘት እና የንግድ ትስስር ለመፍጠር የሚያዘጋጁት ስልታዊ እቅድ (3%)
* **ላለፈ እና ለወደፊት ለሚከናወነው ሥራ የፋይናንሻል አደጋ ትንበያ እና ማስታገሻ እቅድ**፡- ኩባንያዎች ለሚያከናውኑት ፕሮጀክት የፋይናንሻል አደጋ ቅድመ ትንበያ እና የአደጋ ማስታገሻ እቅድ (3%)

# ክፍል ሶስት

1. **ውድድሩን የሚያስፈጽሙ አካላት ተግባርና ሃላፊነት**

## ውድድሩን የሚያስፈጽሙ አካላት

የኮንስትራክሽን ኩባንያዎች ብቃት ውድድር የሚያስፈጽሙ አካላት አብይ እና ቴክኒክ ኮሚቴ አባላት የሚኖሩት ሲሆን የኮሚቴው ስብጥር እና አወቃቀር እንዲሁም የሚከናውኗቸው ዝርዝር ተግባራትና ሃላፊነቶች እንደሚከተለው ተብራርቷል፡፡

### በፌደራል ውድድሩን የሚያስፈጽሙ ተቋማት

1. የከተማና መሠረተ ልማት ሚኒስቴር፣
2. የኢትዮጵያ ኮንስትራክሽን ባለስልጣን
3. የኢትዮጵያ ኮንስትራክሽን ማናጅመንት ኢንስቲትዩት
4. የኢትዮጵያ መንገዶች አስተዳደር
5. የኢትዮጵያ ሥራ ተቋራጮች ማህበር
6. የኢትዮጵያ አማካሪ መሀንዲሶችና አርክቴክቶች ማህበራት
7. ሀገር አቀፍ የኢትዮጵያ ሥራ ተቋራጮች ማህበራት ህብረት

### ውድድሩን የሚያስፈጽሙ ኮሚቴዎች

1. ከተማና መሠረተ ልማት ሚኒስቴር የኮንስትራክሽን ዘርፍ 3 አባል
2. የኢትዮጵያ ኮንስትራክሽን ባለስልጣን፣ 2 አባል
3. የኢትዮጵያ ኮንስትራክሽን ማናጅመንት ኢንስቲትዩት 2 አባል
4. የኢትዮጵያ መንገዶች አስተዳደር 2 አባል
5. የኢትዮጵያ ሥራ ተቋራጮች ማህበር 2 አባል
6. የኢትዮጵያ አማካሪ መሀንዲሶችና አርክቴክቶች ማህበራት 2 አባል
7. የኢትዮጵያ ብሄራዊ ሥራ ተቋራጮች ማህበራት ህብረት 2 አባል

# 3.2. ውድድሩን የሚያስፈጽሙ አካላት ተግባርና ኃላፊነት

## 3.2.1. በፌደራል ውድድሩን የሚያስፈጽሙ ተቋማት ተግባርና ኃላፊነት

ሀ) ለፕሮግራሙ ማስፈፀሚያ የህግ ማዕቀፍ አዘጋጅቶና አጽድቆ ለሚለከታቸው አካላት እንዲደርስ እና እንዲያውቁት ያደርጋል፡፡

ለ) በፌደራል ደረጃ ለሚደረግ ውድድር የሚያስፈልግ በጀትና ሎጂስቲክስ እንዲመቻች ያደርጋል፡፡

ሐ) የተለያዩ መድረኮችን በመፍጠር ፕሮግራሙን የሚመለከታቸው የሕብረተሰብ ክፍሎች እንዲያውቁት ያደርጋል፡፡

መ) የፌደራሉን አብይ ኮሚቴና የቴክኒክ ኮሚቴ ያደራጃል፡፡

ሠ) የሚመለከታቸውን ባለድርሻ አካላትበማሳተፍ በፌደራል ደረጃ የሚሰጡትን ማበረታቻዎች ያመቻቻል፣ ይሰጣል፡፡

ረ) በማወዳደሪያ መስፈርቱ መሰረት እውቅና እና ማበረታቻ የተሰጣቸው የኮንስትራክሽን ኩባንያዎች በሀገር ውስጥና ከሀገር ውጭ ለሚጠየቁ የሥራ ዕድሎች እንዲሳተፉ ሁኔታዎችን ያመቻቻል፡፡

3.2.2. **የፌዴራል አብይ ኮሚቴ አባላት**

ሀ) የከተማና መሠረተ ልማት ሚኒስቴር (መሰረተ ልማት ዘርፍ ሚ/ር ዴኤታ) …. ሰብሳቢ

ለ) የኢትዮጵያ ኮንስትራክሽን ባለስልጣን ደይሬክተር …. አባልና ፀሐፊ

ሐ) የኢትዩጵያ ኮንስትራክሽን ማናጅመንት ኢንስቲትዩት ዳይሬክተር…….. አባል

መ) የኢትዮጵያ መንገዶች አስተዳደር ዳይሬክተር …. አባል

ሠ) የኢትዮጵያ ሥራ ተቋራጮች ማህበር ፕሬዝዳንት………አባል

ረ) የኢትዮጵያ አማካሪ መሀንዲሶችና አርክቴክቶች ማህበራት ፕሬዝዳንት……አባል

ሰ) ሀገር አቀፍ የኢትዮጵያ ሥራ ተቋራጮች ማህበራት ህብረት ……አባል

3.2.3. የፌደራል አብይ ኮሚቴ ተግባርና ኃላፊነት

ሀ) በፌደራልደረጃ የሚካሄደውን ውድድር ያስተባብራል፣ ይመራል፤

ለ) ለውድድር የሚያስፈልግ በጀትና ማቴሪያል እንዲሟላ ያደርጋል፣

ሐ) የቴክኒክ ኮሚቴውን የሚያጋጥሙ ችግሮችን ይፈታል፣

መ) በውድድሩ ሂደት የሥነ-ምግባር ችግር ሲያጋጥም ወይም ከማኑዋሉ ጋር የሚጻረር ጉዳይ ሲያጋጥም የእርምት እርምጃ ይወስዳል፤

ሠ) ከቴክኒክ ኮሚቴ የሚቀርብለትን የውድድር ውጤት መርምሮ ትክክለኛነቱን በማረጋገጥ ለሚኒስቴሩ ሚኒስትር ያቀርባል፣ ያጸድቃል፣

ረ) ከ1ኛ እስከ 3ኛ ደረጃ ለወጡት ማበረታቻ እና ከ1ኛ-10ኛ ለወጡት የእውቅና የምስክር ወረቀት በሚኒስቴሩ ሚኒስቴር እንዲሰጥ መድረክ ያመቻቻል፤

ሰ) ውድድሩ ጋር ተያይዞ የሚነሱ ቅሬታዎችን ይፈታል፤

3.2.4. የፌደራል ቴክኒክ ኮሚቴ አባላት

ሀ) በከተማና መሠረተ ልማት ሚኒስቴር የኮንስትራክሽን መሰረተ ልማት መሪ ስራ አስፈፃሚ …….. ሰብሳቢ

ለ) በከተማና መሠረተ ልማት ሚኒስቴር የኮንስትራክሽን ኢንዱስትሪ ልማት መሪ ስራ አስፈፃሚ ……… አባል

ሐ) የኢትዮጵያ ኮንስትራክሽን ባለስልጣን …. አባልና ፀሐፊ

መ) የኢትዩጵያ ኮንስትራክሽን ማናጅመንት ኢንስቲትዩት …….. አባል

ሠ) የኢትዮጵያ መንገዶች አስተዳደር ………. አባል

ረ) የኢትዮጵያ ሥራ ተቋራጮች ማህበር …………አባል

ሰ) የኢትዮጵያ አማካሪ መሀንዲሶችና አርክቴክቶች ማህበራት ……አባል

ሸ) የኢትዮጵያ ገራዊ ሥራ ተቋራጮች ማህበራት ህብረት …………አባል

ቀ) ሀገር አቀፍ የኢትዮጵያ ሥራ ተቋራጮች ማህበራት ህብረት ……አባል

3.2.5. የፌደራል ቴክኒክ ኮሚቴ ተግባርና ኃላፊነት

ሀ) በማወዳደሪያ መስፈርቱ ዙሪያ ማብራሪያ ይሰጣል

ለ) በማኑዋሉ የማወዳደሪያ መስፈርት መሰረት ለቀረቡ ተወዳዳሪዎች ሁሉ ነጥብ በመስጠት በደረጃ ያስቀምጣል፤

ሐ) የተወዳደሩ የስራ ተቋራጭ እና አማካሪ ኩባንያዎች በመወዳደሪያ መስፈርቱ መሰረት በውጤታቸው ቅደም ተከተል በደረጃ ከ1ኛ-10ኛ የሆኑትን በመለየት ያስቀምጣል፤

መ) ውጤቱን ለአብይ ኮሚቴ በማቅረብ ያስጸድቃል፣

# ክፍል አራት

**4.** የቅሪታ ማቅረብ ስርዓት

1) በመወዳደሪያ መስፈርቱ መሰረት ባገኘው ውጤት ቅሬታ ያለው ሥራ ተቋራጭ ወይም አማካሪ ድርጅት ውሳኔው ከተላለፈበት ቀን ጀምሮ ባሉት አስር የስራ ቀናት ውስጥ ለፌደራል አብይ ኮሚቴ ቅሬታውን በፅሁፍ ማቅረብ ይችላል፤

2) በሚኒስቴሩ ሚኒስትር የሚሰጠው ውሳኔ የመጨረሻ ውሳኔ ይሆናል፡፡

|  |  |  |  |  |  |  |
| --- | --- | --- | --- | --- | --- | --- |
| **አባሪ 1** | | | | | |  |
| **1** | **የኩባንያው / የድርጅቱ ስም** | | | | |  |
| **2** | **የተሰማራበት ዘርፍ** | | | | |  |
| **3** | **የተመዘገበበት ደረጃ** | | | | |  |
| **4** | **የውድድር ዘመን** | | | | |  |
| **የማወዳደሪያ መስፈርቶች** | | | | | |  |
|  | **ዋና ዋና መስፈርቶች** | **የተሰጠ ነጥብ** | **ዝርዝር መስፈርቶች** | **የተሰጠ ነጥብ** | **ማብራሪያ /ገላጭ ሰነዶች** | **ከ100 የተገኘ ነጥብ** |
|  | **3.1.   የፕሮጀክት አሠራር Project Operation** | **40%** |  |  |  |  |
|  | **ሀ)** **ጥራት /Quality/፡-** የኩባንያዎች ፕሮጀክትን በጥራት መፈጸም፣ የጥራት ማረጋገጫ ሰርቲፊኬት ባለቤት መሆን እና ለሚሰሯቸው ስራዎች ዋስትና የሚያቀርብ ሆኖ መገኘት | 15% | በዓለም አቀፍ እንዲሁም በአገር አቀፍ ደረጃ በወጡ የኮንስትራክሽን ግንባታ የጥራት ቁጥጥር መስፈርቶች መሰረት የተሰጠ የጥራት ማረጋገጫ የምስክር ወረቀት | 9% | የጥራት ማረጋገጫ የምስክር ወረቀት |  |
|  | በኮንስትራክሽን ፕሮጀክት አሰሪ/ ባለቤት እና በፕሮጀክት አማካሪ መሃንዲስ የተሰጠ የመልካም ስራ አፈጻጸም የምስክር ወረቀት | 3% | የመልካም ስራ አፈጻጸም የምስክር ወረቀት |  |
|  | የኮንስትራክሽን ፕሮጀክቶችን ጥራት ለመቆጣጠር የሚያስችል በኩባንያው የተቋቋመ እና የተደራጀ የጥራት ቁጥጥር ስርዓት | 3% | የጥራት ቁጥጥር ስርዓት |  |
|  | **ለ) ደህንነት እና ጤና /Safety and health/፡-** የኩባንያዎች ለስራ ላይ ደህንነትና ጤና የሚደረግ ተግባራዊ ስራ እና ከደህንነትና ጤና አስተዳደር ጋር የሚያያዙ ስራዎች | 9% | ሀገር አቀፍ እና በዓለም አቀፍ የኮንስትራክሽን ግንባታ ስራ ላይ በተቀመጡ የደህንነት መስፈርቶች መሰረት ለሰራተኞች የተሰጠ የግንባታ ስራ ላይ የደህንነት ስልጠና | 2% | የተሰጠ የደህንነት ስልጠና |  |
|  | ኩባንያዉ በኮንስትራክሽን ፕሮጀክት ግንባታ ስራ ላይ በቆየበት ዘመን ከቅድመ ጥንቃቄ፣ በስራ ላይ የተከሰቱ አደጋዎችን እና የተሰጡ የአደጋ ግብረ መልሶች በተመለከተ የተያዘ የደህንነት መዝገብ | 2% | የአደጋ ግብረ መልሶች/ የደህንነት መዝገብ |  |
|  | በኮንስትራክሽን ግንባታ ስራ ላይ ለሚደርስ የሰራተኛ ጉዳት የሚደረግ የሶስተኛ ወገን የመድህን ሽፋን | 5% | የሶስተኛ ወገን የመድህን ሽፋን |  |
|  | **ሐ) ቴክኖሎጂ / Technology/፡-** የኩባንያዎች አግባብነት ያላቸው ቴክኖሎጂዎችን የመምረጥና የመጠቀም አቅም እና ቴክኖሎጂን የማስተዳደር እና ሽግግር ልምድ | 4% | **ፈጠራ እና ቅልጥፍና፡-** ውጤታማነትን፣ ምርታማነትን እና አጠቃላይ የፕሮጀክት ውጤቶችን ለማሳደግ አዳዲስ ቴክኖሎጂዎችን የመፍጠር አና የማላመድ ስልት፤ | 1% | የተፈጠሩ/ የተላመዱ አዳዲስ ቴክኖሎጂዎች |  |
|  | **የፕሮጀክት አስተዳደር፡**- የግንባታ ሂደቶችን አቀናጅቶ በመስራት ወጪን ለመቀነስ የግንባታ መረጃ ሞዴሊንግ (BIM) ቴክኖሎጅን በመጠቀም ውጤታማ የሆነ የፕሮጀክት አስተዳደር፤ | 1.50% | (BIM) ቴክኖሎጂ |  |
|  | **ዘላቂነት፡-** በህንፃዎች ውስጥ ሃይል ቆጣቢ አሰራርን በመተግበር እና በግንባታ ሂደት ውስጥ ታዳሽ የኃይል ምንጮችን በመጠቀም በኢንዱስትሪው ውስጥ ዘላቂነት ያለው አሰራር፣ | 1.50% | ጥቅም ላይ የዋለ ታዳሽ ኃይል |  |
|  | **መ) ውለታ /Contract/፡-** የኩባንያዎች የውል አስተዳደር ችሎታና ያላቸው ልምድ | 6% | **እቅድ ማውጣት እና ቅድመ-ግንባታ፡-** ከደንበኞች ጋር በቅርበት በመስራት ፍላጎቶቻቸውን መረዳት እና የፕሮጀክት እቅድ ማዘጋጀት ይህም የአዋጭነት ጥናቶች፣ የንድፍ ልማት፣ አስፈላጊ ፈቃዶች እና ማረጋገጫዎች | 1.50% | የተዘጋጀ እቅድ |  |
|  | **የግዥ እና የአቅርቦት ሰንሰለት አስተዳደር፡-** ለፕሮጀክቱ የሚያስፈልጉ ቁሳቁሶችን፣ መሳሪያዎችን እና አገልግሎቶችን ግዥ የጥራት ደረጃዎችን በመጠበቅ ወቅታዊ አቅርቦት ለማረጋገጥ የአቅርቦት ሰንሰለትን ማስተዳደር | 1.50% | የተዘጋጀ እቅድ |  |
|  | **የስጋት አስተዳደር፡-** ኩባንያው ከፕሮጀክት ጋር ተያይዘው ሊከሰቱ የሚችሉ ስጋቶችን (ለምሳሌ የአየር ሁኔታ፣ የቁሳቁስ እጥረት) በመለየት እና በፕሮጀክት የጊዜ ሰሌዳዎች ወይም ወጪዎች ላይ ያላቸውን ተፅእኖ ለመቀነስ የመቀነስ ስልቶች መዘጋጀት | 1.50% | የተዘጋጀ እቅድ እና በአሰሪ ተቋም ዳሰሳ ጥናት የሚረጋገጥ |  |
|  | **የደንበኛ ግንኙነት፡-** በፕሮጀክት የሕይወት ዑደት ውስጥ በኩባንያዎች እና ደንበኞች መካከል ጤናማና ውጤታማ ግንኙነት፣ የደንበኛ ስጋቶችን መፍታት እና የውሳኔ አሰጣጥ ሂደቶች ግልፀኝነት | 1.50% | የተዘጋጀ እቅድ እና በአሰሪ ተቋም ዳሰሳ ጥናት የሚረጋገጥ |  |
|  | **ሠ) ምርታማነት /Productivity/፡-**የኩባንያዎች እለታዊ የዲዛይን፣ ግንባታ እና ሌሎች ተያያዥነት ያላቸው የስራ ውጤቶች | 6% | በኩባንያው አንድ የኮንስትራክሽን ፕሮጀክት ሊያልቅ የሚችልበትን ያጠረ ጊዜ | 3 | በክፍያ ሰነዶች የሚረጋገጥ |  |
|  | በግንባታ ወቅት የሰራተኛው ከፍ ያለ የስራ ውጤት(out put) በዋጋ ትንታኔ የሚረጋገጥ | 3 | በዋጋ ትንታኔ ሰነድ የሚረጋገጥ |  |
|  | **3.2.   የትብብር ስልቶች /Coporate strategies** | **15%** |  |  |  |  |
|  | **ሀ) የልማት ስልቶች /Development strategies/፡-** ኩባንያዎች ያላቸው መልካም ስም እና አለም አቀፍ ግንኙነታቸው | 4% | **ኩባንያዎች ያላቸው መልካም የስራ ስም፡-** ኩባንያዎች በሚያከናውኗቸው ተግባራት ምክንያት ያገኙት መልካም ስራ ስም | 2% | በዳሰሳ ጥናት የሚረጋገጥ |  |
|  | **በአለም አቀፍነት ደረጃ ያላቸው ግንኙነትና ትብብር፡-** ኩባንያዎች ከተለያዩ የውጭ ሀገር ኩባንያዎች የንግድ ማህበራት ጋር ያላቸው የስራ ግንኙነት | 2% | በሰነድ |  |
|  | ለ) **ጨረታ /Bidding/፡-** ኩባንያዎች የሚጠቀሙት የጨረታ ዋጋ እና የጨረታ ስልት፤ | 4% | ከመሬት በታችና ከመሬት በላይ ላሉ ስራዎች ጨረታው ላይ የተሞላው ነጠላ ዋጋ በአግባቡና ወቅቱን የጠበቀ መሆኑን እና የተሞላው ነጠላ ዋጋ በዋጋ ትንታኔ የተረጋገጠ | 2% | በጨረታ ሰነድ |  |
|  | ጨረታውን ለማሸነፍ የሚከተለው መንገድ ለምሳሌ rebate /ዋጋ ቅናሽ ማድረግ | 0.5% | በጨረታ ሰነድ |  |
|  | ነጠላ ዋጋ በሚከተል ጊዜ የሚጠቀመው የ Overhead Cost እና የ Profit መጠን | 0.5% | በጨረታ ሰነድ |  |
|  | ኩባንያው ፕሮጀክት የሚያከናወንበት የአሰራር ዘዴ (Methodology) እና በቀን ወይም በሰዓት የሚሰራው የስራ መጠን (Output) | 1% | በጨረታ ሰነድ |  |
|  | **ሐ) የብቃት ስልቶች /Talent strategies/፡-** ኩባንያዎች ያሏቸው የበቃ የሰው ኃይል እና የሰው ኃይላቸውን የሚያበቁበት ስልት | 3% | ያላቸው የበቃ የሰው ሀይል ብዛት | 0.5% | በሰው ሃይል ሲ.ቪ |  |
|  | ያላቸው የስራ ልምድ እና የወሰዱቸው የተለያዩ ስልጠናዎች | 1% | በሰው ሃይል ሲ.ቪ |  |
|  | ያላቸው የትምህርት ደረጃ | 0.5% | በሰው ሃይል ሲ.ቪ |  |
|  | ድርጅቱ በራሱ ለሰራተኛው የሚሰጥ ስልጠና | 0.5% | በሰነድ |  |
|  | ድርጅቱ በሌላ ተቋም ለሰራተኛው ያዘጋጀው ስልጠና | 0.5% | በሰነድ |  |
|  | **መ) ውጫዊ መስተጋብር /External coordination/፡-** ኩባንያዎች ለማህበረሰባዊ ግዴታ፣ አካባቢያዊ እና ማህበረሰባዊ እሴትን መጠበቅ | 4% | ኩባንያዎች በራሳቸው ፈቃድ ለማህበረሰቡ ወይም ለሀገር አገልግሎት የሚሰጥ ስራ ሰርተው የተሰጣቸው የምስጋና ወረቀት | 4% | በሰርተፊኬት |  |
|  | **3.3.   ተቋማዊ ብቃቶች /Organizational capabilities** | **15%** |  |  |  |  |
|  | **ሀ) ባህሪያዊ ብቃቶች / Behavioral capabilities /፡-** ኩባንያዎች ያላቸው ተቋማዊ አመራር፣ የለውጥ አመራር፣ ተለዋዋጭ አመራር እና የሰራተኛ አስተዳደራቸው | 4% | **የአመራር ክህሎት (leadership skills)፡-** በአመራር ክህሎት የተሰጠ የምስክር ወረቀት | 1% | በተቋማዊ አደረጃጀት |  |
|  | ሀገራዊ ራዕይ ያለው ድርጅት ሆኖ አብሮ የማደግ መርህ የተከተለ መሆኑ | 1% | በዳሰሳ ጥናት |  |
|  | በኮርፖሬት ደረጃ የተዋቀረ ኩባንያ ስለመሆኑ | 1% | የንግድ ፈቃዱ |  |
|  | በሀገር አቀፍ ወይም በዓለም አቀፍ ደረጃ የተደረገ የልምድ ልውውጥ ወይም ኤግዚቢሽን | 1% | በሰነድ |  |
|  | **ለ) የእውቀት ብቃት /knowledge capabilities/፡-** ኩባንያዎች ያላቸው ዓለም አቀፉን የኮንስትራክሽን ገበያ የመረዳት አቅም፣ ያደረጉት ጥናትና ምርምር፣ የኩባንያው እውቀት፣ ባህልና ልምድ | 8% | **የፕሮጀክት አስተዳደር ችሎታዎች፡-** ፕሮጀክቶችን በብቃት የመፈፀም አቅም፤ | 2% | በዳሰሳ ጥናት |  |
|  | **ችግርን የመፍታት ችሎታዎች፡-** | 2% | በዳሰሳ ጥናት |  |
|  | **ቴክኖሎጂን የመጠቀም ልምድ፡-** (Experience with Technology) ፤ | 2% | ቴክኖሎጂውን በማሳየት |  |
|  | **በአለም አቀፍ ደረጃ የተወሰዱ አዳዲስ እውቀቶች እና አለም አቀፍ ስልጠናዎች፤** | 2% | በሰነድ |  |
|  | **ሐ) የመረጃ አስተዳደር ብቃት /Information management capability/፡-** ኩባንያዎች ያላቸው መረጃ ማግኘት ችሎታ፣ የመረጃ አስተዳደር እና የመረጃ ቴክኖሎጂ አጠቃቀም | 3% | **የመረጃ አስተዳደር ስርዓት፡-** በኩባንያው መረጃ ከፕሮጀክት ወደ ዋና መስሪያ ቤት የሚተላለፍበት ስርአት፤ | 1% | በሰነድ |  |
|  | **የመረጃ አደረጃጀት እና አወቃቀር፡-** የፕሮጀክት መረጃዎች በዋና መስሪያ ቤት የተደራጀበት መንገድ፤ | 1% | በተቋሙ በመገኘት |  |
|  | **መረጃ ለማስተዳደር የሚያስፈልጉ የሰለጠነ ሰው ሀይል እና ቴክኖሎጂ ስለመኖሩ፤** | 1% | በተቋም አደረጃጀት |  |
|  | **3.4.   የሀብት አቅም /Financial capabilities/** | **30%** |  |  |  |  |
|  | **ሀ) የሂሳብ አያያዝ /Acounting/፡-** ኩባንያዎች ያላቸው አጠቃላይ የሀብት ሁኔታ አያያዝ | 15% | **የትርፍ መጠን፡-** ኩባንያው በአመቱ መጨረሻ በሚደረግ የተመሰከረለት የሂሳብ ኦዲተር ሪፖርት መሰረት ከሰራው ስራ ያገኘው የትርፍ መጠን፤ | 2% | ኦዲት ሪፖርት |  |
|  | **የገንዘብና የንበረት ሀብት፡-** ኩባንያው በጥሬ ገንዘብ፣ በሚንቀሳቀስና በማይንቀሳቀስ ንብረት ያለው ሀብት መጠን | 3% | የባንክ ስተትመንት እና ኦዲት ሪፖርት |  |
|  | **አጠቃላይ የሽያጭ መጠን፡-** ኩባንያው በአመቱ መጨረሻ በሚደረግ የተመሰከረለት የሂሳብ ኦዲተር ሪፖርት መሰረት ከሰራው ስራ ያገኘው የትርፍ መጠን፤ | 2% | ኦዲት ሪፖርት |  |
|  | **ትክክለኛ እና ዘመናዊ የሂሳብ አያያዝ መከተል፡-** ኩባንያው ሀገራችን እየተጠቀመችባቸው ያሉ የሂሳብ መያዣ ሶፍትዌሮችን ስለመጠቀማቸው | 3% | ቴክኖሎጂውን ማሳየት |  |
|  | **በቴክኖሎጂ የተደገፈ የተቀናጀ የእለት ገቢና ወጪ ገጽታዎች፡-** ኩባንያዎች ባሏቸው ፕሮጀክቶች/ ስራዎች/ ያሉ የየእለት ገቢና ወጪ የሚያሳዩበት አሰራር | 3% | በሰነድ |  |
|  | **በውጭ ኦዲተር የተረጋገጠ የገቢና ወጪ ገጽታዎች**፡- በተመሰከረለት በሂሳብ አዋቂ የተዘጋጀ የኦዲት ሪፖርት ሰርተፊኬት | 2% | ኦዲት ሪፖርት |  |
|  | **ለ) የሃብት ምንጭና አስተዳደር /Management and resourcing/፡-** ኩባንያዎች ያላቸው የሃብት ምንጭና አስተዳደር | 15% | **ዓለም አቀፍ የወጪ ቁጥጥር የፋይናንስ ዘዴዎች፡-** በፕሮጀክት አስተዳደር ውስጥ ወጪን በመቆጣጠር ያደገ የትርፍ መጠን | 3% | በሰነድ |  |
|  | **ፕሮጀክቱ ያለበትን ሀገር የሂሳብ አያየዝ እውቀት፡-** ኩባንያዎች ፕሮጀክት የሚያከናውኑበትን አገር እና አካባቢ ያለውን የሂሳብ አያያዝ እውቀት | 3% | በሰነድ |  |
|  | **የግብር ሥርዓቶች**፡- ኩባንያዎች ፕሮጀክት የሚያከናውኑበትን ሀገር እና አካባቢ ያለውን የግብር ስርአት ማወቅ | 3% | በሰነድ |  |
|  | **የንግድ ስትራቴጂያዊ እቅድ**፡- ኩባንያዎች ፕሮጀክት ለማግኘት እና የንግድ ትስስር ለመፍጠር የሚያዘጋጁት ስልታዊ እቅድ | 3% | በተዘጋጀ እቅድ |  |
|  | **ላለፈ እና ለወደፊት ለሚከናወነው ሥራ የፋይናንሻል አደጋ ትንበያ እና ማስታገሻ እቅድ**፡- ኩባንያዎች ለሚያከናውኑት ፕሮጀክት የፋይናንሻል አደጋ ቅድመ ትንበያ እና የአደጋ ማስታገሻ እቅድ | 3% | በሰነድ |  |